Forslag til RÅDETS FORORDNING om ændring af Rådets forordning (EF) nr. 1255/97, hvad angår anvendelse af mellemstationer

(forelagt af Kommissionen)

BEGRUNDELSE

Rådets forordning (EF) nr. 1255/97 [1] fastsætter EF-kriterier for mellemstationer, herunder sundhedsforanstaltninger, med henblik på at forebygge mulig overførsel af sygdomme og en forpligtelse til at registrere de flytninger af dyr, der finder sted på de enkelte mellemstationer.

[1] EFT L 174 af 2.7.1997, s. 1.

Visse udbrud af mund- og klovesyge i EF i 2001 blev sat i forbindelse med sammenblanding af dyr på en mellemstation. Undersøgelserne af disse udbrud viste, at både sundhedsforanstaltningerne og forpligtelsen til at registrere flytninger af dyr var blevet tilsidesat.

Kommissionens beslutning 2001/327/EF [2], senest ændret ved beslutning 2002/242/EF [3], ophævede midlertidigt anvendelsen af mellemstationer med henblik på at forebygge mulig spredning af mund- og klovesygeepidemien i EF.

[2] EFT L 115 af 25.4.2001, s. 12.

[3] EFT L 82 af 25.3.2002, s. 18.

Anvendelsen af mellemstationer kan indebære en risiko for dyresundheden, navnlig hvis disse mellemstationers dyresundhedsmæssige standard ikke er tilfredsstillende.

Bestemmelserne om dyresundhed for mellemstationer bør derfor skærpes, og dette kan bedst ske ved den foreslåede ændring af forordning (EF) nr. 1255/97.

Forslaget tager sigte på at skærpe sundhedskriterierne for mellemstationer med henblik på at forebygge mulig overførsel af sygdomme og fastsætter en forpligtelse til øjeblikkelig underretning af de kompetente myndigheder om de flytninger af dyr, der finder sted på de enkelte mellemstationer. Det vil navnlig blive krævet, at mellemstationerne kun anvendes til dyr, der har certifikat for at tilhøre samme oprindelsesbesætning og være i overensstemmelse med sundhedsnormerne for avlsdyr af den art, som mellemstationen er godkendt til at modtage, og kun efter rengøring og desinficering af faciliteterne og en sanitærpause mellem forskellige sendinger af dyr.

Forslag til RÅDETS FORORDNING om ændring af Rådets forordning (EF) nr. 1255/97, hvad angår anvendelse af mellemstationer

RÅDET FOR DEN EUROPÆISKE UNION -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/628/EØF af 19. november 1991 om beskyttelse af dyr under transport og om ændring af direktiv 90/425/EØF og 91/496/EØF [4], særlig artikel 13, stk. 2,

[4] EFT L 340 af 11.12.1991, s. 17. Direktivet er senest ændret ved direktiv 95/29/EF (EFT L 148 af 30.6.1995, s. 52).

under henvisning til forslag fra Kommissionen [5], og

[5] EFT C ....

ud fra følgende betragtninger:

(1) I henhold til direktiv 91/628/EF skal dyr under transport læsses af, hvile, vandes og fodres med nærmere fastsatte mellemrum.

(2) I Rådets forordning (EF) nr. 1255/97 af 25. juni 1997 om fællesskabskriterier for mellemstationer og tilpasning af den ruteplan, der er omhandlet i bilaget til direktiv 91/628/EØF [6], fastsættes der sundhedsforanstaltninger med henblik på at forebygge mulig overførsel af sygdomme. Der indføres desuden en forpligtelse til at registrere flytninger af dyr.

[6] EFT L 174 af 2.7.1997, s. 1.

(3) Visse udbrud af mund- og klovesyge i EF i 2001 blev sat i forbindelse med sammenblanding af dyr på en mellemstation. Undersøgelserne af disse udbrud viste, at både sundhedsforanstaltningerne og forpligtelsen til at registrere flytninger af dyr var blevet tilsidesat.

(4) Ved Kommissionens beslutning 2001/327/EF [7], senest ændret ved beslutning 2002/242/EF [8], blev anvendelsen af mellemstationer midlertidigt ophævet med henblik på at forebygge mulig spredning af mund- og klovesygeepidemien i EF. Denne forholdsregel gælder indtil den 31. december 2002, og den bør erstattes med passende permanente foranstaltninger.

[7] EFT L 115 af 25.4.2001, s. 12.

[8] EFT L 82 af 25.3.2002, s. 18.

(5) Anvendelsen af mellemstationer kan indebære en risiko for dyresundheden, navnlig hvis mellemstationernes dyresundhedsmæssige standard ikke er tilfredsstillende. Dyresundhedsbestemmelserne vedrørende mellemstationer bør derfor skærpes. Mellemstationer bør kun modtage dyr fra samme oprindelsesbesætning og med certifikat for, at de opfylder sundhedsnormerne for avlsdyr af den art, som mellemstationen er godkendt til at modtage. De bør renses og desinficeres efter hver sending dyr, og der bør være mulighed for en sanitærpause, inden en ny sending modtages.

(6) I overensstemmelse med proportionalitetsprincippet bør der for at nå det grundlæggende mål, som er at beskytte EF's dyresundhedsstatus, fastlægges regler for brugen af mellemstationer. Denne forordning er ikke mere vidtrækkende end nødvendigt for at nå de tilstræbte mål efter traktatens artikel 5, stk. 3.

(7) Udviklingen i dyresundhedssituationen i EF kan gøre det nødvendigt at tilpasse betingelserne for mellemstationernes anvendelse. Der bør fastlægges en procedure, som gør det muligt at tilpasse de tekniske bestemmelser i forordning (EF) nr. 1255/97 efter dyresundhedssituationen i EF.

(8) Eftersom det til gennemførelse af denne forordning er nødvendigt at iværksætte generelle foranstaltninger som omhandlet i artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [9], bør de vedtages efter forskriftsproceduren i henhold til artikel 17 i direktiv 91/628/EF.

[9] EFT L 184 af 17.7.1999, s. 23.

(9) Medlemsstaterne fastsætter bestemmelser vedrørende de sanktioner, der skal anvendes i tilfælde af overtrædelse af forordning (EF) nr. 1255/97, og sikrer, at bestemmelserne gennemføres. Disse sanktioner skal være effektive, stå i rimeligt forhold til overtrædelsen og have afskrækkende virkning.

(10) Der bør derfor foretages ændringer i forordning (EF) nr. 1255/97 -

UDSTEDT FØLGENDE FORORDNING:

Artikel 1

I forordning (EF) nr. 1255/97 foretages følgende ændringer:

1. Artikel 4 ændres således:

a) Stk. 2 affattes således:

"2. Dyr må kun være til stede samtidigt på en mellemstation, hvis:

a) certifikatet om deres sundhedstilstand er udarbejdet på samme dato, og de

i) kommer fra den samme oprindelsesbedrift eller det samme godkendte samlingssted, jf. artikel 2 i direktiv 64/432/EØF eller artikel 2 i direktiv 91/68/EØF eller

ii) er del af den samme importerede sending, og

b) deres sundhedstilstand er certificeret i henhold til de gældende betingelser for avlsdyr af de pågældende arter som fastsat i EF's veterinærlovgivning, jf. bilag A til direktiv 90/425/EØF, og

c) de tilhører den kategori af dyr, som mellemstationen er godkendt til."

b) Stk. 3 udgår.

2. Artikel 5 ændres således:

a) Litra b) udgår.

b) Litra h) affattes således:

"h) senest 24 timer efter hver videresendelse af dyr meddele den kompetente myndighed de oplysninger, der er angivet i bilag I, afsnit C, punkt 7, og som opbevares i en periode på mindst tre år, hvor de er tilgængelige for denne myndighed."

3. Følgende indsættes som artikel 6a og 6b:

"Artikel 6a

Ændringer af bilagene til dette direktiv, som er nødvendige af hensyn til dyresundhedssituationen, tilpasses efter fremgangsmåden i artikel 17 i direktiv 91/628/EØF.

Artikel 6b

Medlemsstaterne fastsætter de sanktioner, der skal anvendes i tilfælde af overtrædelse af nærværende forordning, og træffer passende foranstaltninger til at sikre, at bestemmelserne gennemføres. Sanktionerne skal være effektive, stå i rimeligt forhold til overtrædelsen og have afskrækkende virkning. Medlemsstaterne meddeler Kommissionen disse bestemmelser samt bestemmelser om anvendelse af artikel 17 senest [...] og giver straks meddelelse om eventuelle senere ændringer af disse."

4. Bilag I ændres som følger:

a) Punkt A.4 affattes således:

"4. Inden modtagelse af dyr skal mellemstationerne:

a) være tømt for dyr, jf. artikel 4, stk. 2

b) have påbegyndt rengøring og desinficering senest 24 timer efter videresendelse af de dyr, der senest var på stationen

c) have stået tom for dyr mindst 24 timer efter afslutning af desinficeringen."

b) Punkt C.7 b) udgår.

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Den anvendes fra den 1. januar 2003.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand